作者:白居易
標題:和微之詩二十三首：和知非
內容:因君知非問，詮較天下事。第一莫若禪，第二無如醉。禪能泯人我，醉可忘榮悴。與君次第言，為我少留意。儒教重禮法，道家養神氣。重禮足滋彰，養神多避忌。不如學禪定，中有甚深味。曠廓瞭如空，澄凝勝於睡。屏除默默唸，銷盡悠悠思。春無傷春心，秋無感秋淚。坐成真諦樂，如受空王賜。既得脫塵勞，兼應離慚愧。除禪其次醉，此說非無謂。一酌機即忘，三杯性鹹遂。逐臣去室婦，降虜敗軍帥。思苦膏火煎，憂深扃鎖秘。須憑百杯沃，莫惜千金費。便似罩中魚，脫飛生兩翅。勸君雖老大，逢酒莫迴避。不然即學禪，兩途同一致。